Woolworths se aandeelprys styg 6% ná hoof vertrek | Netwerk24
Deur Elvira Wood 14 Januarie 2020 08:20
Roy Bagattini is as die nuwe uitvoerende hoof van die Woolworths-groep aangestel.
Hy volg Ian Moir op, wat op 16 Februarie uittree.
Woolworths het dié aankondiging Dinsdagoggend op die JSE se nuusdiens, Sens, gemaak.
Sy aandeelprys het met 6% gestyg.
Moir sal voorlopig die waarnemende uitvoerende hoof van David Jones, Woolworths se Australiese afdelingswinkel, wees.
David Thomas, wat voorheen uitvoerende hoof by David Jones was, het in Februarie 2019 om persoonlike redes bedank.
Bagattini, ’n Suid-Afrikaanse burger, was tot nou president vir Levi Strauss & Company se bedrywighede in die Amerikas.
Bagattini het ’n groot rol gespeel in die ontwikkeling van Levi Strauss se e-handel.
Hy het vir meer as 19 jaar in internasionale markte gewerk.
Bagattini het ook voorheen vir die Carlsberg-groep in Hongkong en vir SABMiller oorsee en in Suid-Afrika gewerk.
Bagattini se aanstelling geld van 17 Februarie.
Meer oor: Levi Strauss | Woolworths | Roy Bagattini | Ian Moir
Woolies groei steeds markaandeel met kos